La pista de patinatge de Xirivella rep a 500 xiquets i xiquetes en el primer cap de setmana a través del Pla Corresponsables
27 de desembre de 2023

La primera pista de patinatge de Xirivella va obrir les seues portes el passat dia divendres 22 a la vesprada i fins al dilluns 25 a mig dia, un total de 500 xiquets i xiquetes d'entre 3 i 14 anys van poder gaudir d'esta nova activitat.

Centenars de famílies poden beneficiar d'estos plans de conciliació que ofereixen jornades d'il·lusió i alegria per als més xicotets de manera gratuïta.

Paqui Bartual, l'alcaldessa de Xirivella ha recordat “la importància del servei que presta el Pla Corresponsables per a ajudar a la conciliació de centenars de famílies al llarg de tot l'any mitjançant diferents iniciatives”. No obstant això, destaca que amb aquestes noves experiències “hem aconseguit beneficiar a un nombre major de famílies i fer extensiu aquest recurs a més beneficiaris”.

La pista de patinatge es complementa amb ExpoNadal, una carpa situada al costat de la pista amb una àmplia programació d'activitats, tallers, espectacles i animacions també dirigides als més xicotets. Les carpes s'han instal·lat tant en la plaça Gerardo Garcés com en el barri de la Llum.

Tots dos programes continuaran oberts per a tots els xiquets i xiquetes d'entre 3 i 14 anys fins a este diumenge 31 de desembre. I, a més, la programació nadalenca de l'ajuntament es completa amb un musical de ‘El libro de la selva’, cinema familiar amb ‘La Patrulla Canina, la superpelícula’ i ‘Trolls 3’.